Filipos pygua kuery pe Paulo ombopara va’ekue

Filipos pygua kuery pe Paulo ombopara va’ekue

Filipos tetã re ma Roma pygua huvixave opena raka’e, Macedônia yvy re oĩ, aỹ Grécia re. Ha’e pygua igreja ma Europa pygua jypy’i apóstolo Paulo omboypy va’ekue (Atos 16.12-40).

Filipos tetã gui Paulo oo ma rire ombotya nhuã py. Ha’e gui Filipos pygua kuery nhuã py Paulo oĩa omombe’ua rã oendu vy ixupe guarã ogueru ruka jepi oipytyvõ vy. Ha’e ramo apóstolo Paulo nhuã py oĩ reve ae kova’e kuaxia ombopara raka’e ha’e kuery pe oguerovy’a vy.

Mba’eta nhuã py Paulo oĩ va’eri nda’ikuerai, ovy’a tema oikovy, ha’e ijayvu ha’e kuery voi ovy’a avi aguã re. Aipoe’i: “Peẽ kuery re xema’endu’a nhavõ arovy’a Xeruete. Anhembo’e nhavõ peẽ kuery ha’e javive re ajerure riae avy’a reve” (1.3-4). “Ha’e gui xapy’a rei xeruguy omoẽa ’rã Nhanderuete pe mymba ome’ẽmby rami, pejerovia peme’ẽ va’e irũrã. Ha’e rami teĩ ae ma xee avy’a ’rã, ha’e peẽ kuery ha’e javi reve ’rã arovy’a. Ha’e rami rã peẽ voi ke pevy’a, ha’e xererovy’a guive” (2.17-18). “Pevy’a riae ke Senhor re. Peteĩgue ju aipoa’e: Pevy’a riae ke”, he’i (4.4).

Paulo ijayvu avi ha’e kuery peteĩ rami ikuai aguã. “Peẽ voi ke pendejee pemoĩ Cristo Jesus py’a re oĩ va’e ramigua, mba’eta ha’e va’e ma Nhanderuete rami ete oiko va’eri nonhea’ãi raka’e Nhanderuete rami riae yvate aguã. Ha’e rami ’rãgue py ojegui ha’e ae yvatea oipe’a vy tembiguai rami ju oiko, ava ojeapo vy. Ha’e rami vy ava rami ojekuaa vy onhemo’yvyĩ’ive ete. Ha’e vy onhe’ẽ rendu kuruxu re eteve voi ojejuka uka peve. Ha’e rami rire Nhanderuete omboyvate ju pavẽ aryve, ha’e heryrã ome’ẽ tery ikuai va’e gui yvateve va’e, Jesus rery pavẽ omboete vyi guenapy’ã re oĩ aguã, yva re, yvy re ha’e yvy guýry ikuai va’e guive, ha’e gui ha’e javive ‘Jesus Cristo ae Senhor oiko’ he’i okuapy aguã, Nhanderuete omboetea rupi,” he’i (2.5-11).

1

Oxarura reve ijayvu vy omboypyague

1 Paulo ha’e Timóteo, Cristo Jesus rembiguai roiko va’e roxarura Filipos tetã py Cristo Jesus re vy iky’a e’ỹ va’e pendekuai va’e ha’e javive pe, joe opena va’e ha’e nhopytyvõa kuery pe guive.* 1:1 Atos 16.12-40

2 Tove peẽ kuery tapendu penemboaxya ha’e mby’a porã Nhanderuete, Senhor Jesus Cristo Ru va’e guigua.

Filipos pygua kuery re oguerovy’a ha’e ojerureague

3 Peẽ kuery re xema’endu’a nhavõ arovy’a Xeruete.

4 Anhembo’e nhavõ peẽ kuery ha’e javive re ajerure riae avy’a reve.

5 Xema’endu’a jypy’i guive aỹ peve ayvu porã mombe’ua rupi xereve penhea’ã pekuapya re.

6 Mba’eta xee aikuaa porã Cristo Jesus oua ára peve peẽ kuery re mba’emo porã moĩ ypyare omoĩmba ’rãa.

7 Ha’eve peẽ kuery re xema’endu’a riae aguã, mba’eta xepy’a re aendu roayvua. Mba’eta Nhanderuete xemboaxy vy ixupe amba’eapo aguã xemoĩ rire peẽ kuery xepytyvõ pekuapy nhuã py aĩ rã, ha’e ayvu porã anhetẽ va’e amombe’ua rupi guive.

8 Nhanderuete oikuaa peẽ kuery ha’e javive roexaxea. Ha’e rami aguã ma Cristo Jesus gui ae aendu.

9 Po rami ajerure ixupe: Pendere tomoĩve heravy mborayvu, mba’emo peikuaa porãve ha’e opa mba’e py pene’arandua reve,

10 iporã va’e anho pendejee guarã peiporavo aguã, iky’a e’ỹ va’e ha’e ojou vaipy e’ỹ pendekuai aguã Cristo ára pyguarã,

11 Jesus Cristo guigua teko porã anho pexa uka rã Nhanderuete oguerovy’aa ha’e omboetea aguã.

Apóstolo Paulo re mba’emo oiko ramo hetave ayvu porã oendua re ijayvuague

12 Ha’e gui irmão kuery, aipota peikuaa mba’emo xere oiko rire ayvu porã oenduave ague.

13 Mba’eta huvixave pegua jopya kuery oikuaapa Cristo káuxa nhuã py aĩa, ha’e amboae kuery ha’e javi voi.* 1:13 Atos 28.16,30,31; Efésios 6.19,20

14 Ha’e ramo irmão kuery voi Senhor káuxa nhuã py aĩa heta oikuaa vy ipy’a guaxu vy ndokyjevei okuapy Nhanderuete ayvu omombe’u aguã.

15 Ikuai avi amongue ete’i xere ija’e e’ỹa rupi Cristo regua ayvu omombe’u va’e, xegui onhemboyvatevexe vy rive. Ha’e rã amboae kuery ma anhetẽ rupi omombe’u.

16 Ha’e va’e kuery ma porayvua rupi ayvu omombe’u, mba’eta oikuaa ayvu porã mombe’uarã xemoĩague.

17 Ha’e rã amboae kuery ma onhemboyvate reixe vy rive omombe’u Cristo regua, anhetẽ rupi e’ỹ, mba’eta ha’e kuery ojapoxe nhuã py aĩa py ajexavaive aguã rami.

18 Ha’e rami teĩ xee ma ndaikuaa potai. Mba’eta anhetẽ rupi, ha’e’ỹ vy anhetẽ rupi e’ỹ teĩ Cristo omombe’ua ramo avy’a, ha’e avy’a tema ’rã guive.

19 Mba’eta po rami aikuaa porã: Xere pejerure ramo Jesus Cristo Nhe’ẽ xepytyvõ ’rã opa mba’e gui aa jepe aguã.

20 Xee aipota ete va’e, ha’e ajeroviaa ma mba’eve py axĩmba e’ỹ aguã. Ha’e rami ’rãgue py xepy’a guaxu aguã, aiko jepiaty rami aỹ voi xee aikoa rupi Cristo omboetea aguã, aikove e’ỹ vy amano teĩ.

21 Mba’eta xevy pe ma aikovea Cristo pe aiko aguã, ha’e rã amano aguã ma ajoupave aguã.

22 Ha’e rami teĩ, xero’o re aikove teri reve amba’eapoa rupi iporã va’e oiko ramo xee ndaiporavo kuaai,

23 mba’eta mokoĩ rami aendu. Mba’eta aaxe Cristo reve aiko aguã. Ha’e va’e ma opa mba’e gui ha’eveve va’e.

24 Ha’e rami avi xero’o re ranhe aikove vy ’rãe peẽ kuery roipytyvõve.

25 Ha’e nunga rupi aikuaa porã peẽ kuery ha’e javi reve apytave ranhe ’rãa, pevy’a ha’e pejeroviave aguã,

26 mba’eta peẽ kuerya py ju avaẽ rã xerexa vy perovy’ave ’rã Cristo Jesus.

Cristo reve vy peteĩ rami nhanhea’ã aguã re ijayvua

27 Opa mba’e gui ha’eveve va’e ma Cristo regua ayvu porã omboetea aguã rami pendekuai aguã. Ha’e rami rã peẽ kuery roexa vy aa, ha’e’ỹ vy ndaai teĩ pendekuaia omombe’ua rã aendu vy aikuaa ’rã peteĩ Nhe’ẽ re peĩ atãa, ha’e peteĩ’i rami penhea’ã pekuapya ayvu porã rupi jajeroviaa re,

28 mba’eve py nhanderovaigua kuery gui pekyje e’ỹ re. Ha’e kuery ma ha’e rami pendekuaia oexa vy oikuaa okanhy aguã rami ikuaia, ha’e rã peẽ kuery ma peikuaa Nhanderuete re vy peo jepe ’rãa.

29 Mba’eta pendevy pe ome’ẽ Cristo káuxa pendekuai axy aguã, hexe pejerovia aguã anho e’ỹ,

30 mba’eta peẽ voi penhea’ã pekuapy ymave rupi pexa rã xee anhea’ãague rami, ha’e aỹ pendu rã anhea’ãa rami avi.* 1:30 Atos 5.41; 1 Pedro 4.12,13

2

Jajoayvu ha’e joegui nhanhemo’yvyĩ’ive aguã re ijayvua

1 Ha’e nunga rupi Cristo re vy penembaraetea pendu vy, penderayvua py pendepy’a guaxu, Nhe’ẽ reve peteĩ rami pendekuai, ha’e pendeporayvua rupi penhomboaxya pendu vy,

2 ha’e rami vy xembovy’a ke opa mba’e py, peteĩ rami peikuaa vy, jomeme pejoayvu, peteĩ rami anho pendepy’a, ha’e pendepy’a py peteĩ’i ramigua anho pendu vy.* 2:2 Romanos 15.5,6; Efésios 4.1-3

3 Mba’eve pejapo eme penhemboyvatea rupi, neĩ pejejou porã reia rupi guive. Ha’e rami ’rãgue py penhemo’yvyĩ’i vy peteĩ-teĩ penhomboyvateve ’rã pendejegui.

4 Pemoĩ peteĩ-teĩ peẽ ae peipotaa rami rive’ỹ pendekuai aguã, ha’e rã amboae kuery oipotaa rami.

Cristo onhemo’yvyĩ’iague rami avi nhande voi nhandekuai aguã re ijayvua

5 Peẽ voi pendejee pemoĩ Cristo Jesus py’a re oĩ va’e ramigua,

6 mba’eta ha’e va’e ma Nhanderuete rami ete oiko va’eri nonhea’ãi raka’e Nhanderuete rami riae yvate aguã.

7 Ha’e rami ’rãgue py ojegui ha’e ae yvatea oipe’a vy tembiguai rami ju oiko, ava ojeapo vy.* 2:7 João 13.12-17; 2 Coríntios 8.9 Ha’e rami vy ava rami ojekuaa vy

8 onhemo’yvyĩ’ive ete. Ha’e vy onhe’ẽ rendu kuruxu re eteve voi ojejuka uka peve.

9 Ha’e rami rire Nhanderuete omboyvate ju pavẽ áryve, ha’e heryrã ome’ẽ tery ikuai va’e gui yvateve va’e,

10 Jesus rery pavẽ omboete vy guenapy’ã re oĩ aguã, yva re, yvy re ha’e yvy guýry ikuai va’e guive,

11 ha’e gui ha’e javive “Jesus Cristo ae Senhor oiko” he’i okuapy aguã, Nhanderuete omboetea rupi.* 2:11 Efésios 1.20-23; Apocalipse 5.1-14

Jaa jepea jaexa uka aguã re ijayvua

12 Ha’e ramo xerembiayvu kuery, peẽ kuery xenhe’ẽ rendu riae pekuapy xerexaa rupi anho e’ỹ, aỹ peẽ kuerya py naĩ jave katuve ma. Ha’e rami vy peo jepea pexa uka-ukave tema pejererokyje ha’e peryryipaa rupi,

13 mba’eta Nhanderuete ae pendere ojapo ’rã ha’e oipotaa rami pendekuaixe ha’e pendekuai ete aguã rami.

14 Opa mba’e pejapoa py pendeayvu rei eme, ha’e pejoguero’a rei eme guive,

15 ojou vaipy e’ỹ ha’e anhetẽ rupigua pendekuai aguã. Ha’e rami vy heko vai ha’e opa marã rei ikuai va’e mbyte pendekuaia rupi pexa uka ’rã Nhanderuete ra’y kuery iky’a e’ỹ va’e peikoa. Mba’eta ha’e kuery mbyte rupi tataendy rami penerexakã peikovy kova’e yvy re,* 2:15 Mateus 5.14-16

16 tekove regua ayvu re peĩ atã vy. Ha’e rami rire Cristo oua ára py xee roguerovy’a ’rã nanhea’ã rivei neĩ namba’eapo rivei rire.

17 Ha’e gui xapy’a rei xeruguy omoẽa ’rã Nhanderuete pe mymba ome’ẽmby rami, pejeroviaa peme’ẽ va’e irũrã. Ha’e rami teĩ ae ma xee avy’a ’rã, ha’e peẽ kuery ha’e javi reve ’rã arovy’a.

18 Ha’e rami rã peẽ voi ke pevy’a, ha’e xererovy’a guive.

Paulo oirũ kuery Timóteo ha’e Epafrodito omombe’uague

19 Ha’e gui Senhor Jesus re ajerovia peẽ kuerya py ambou voi aguã Timóteo, pendekuaia aikuaa vy xee voi avy’a aguã.

20 Mba’eta xeirũ mboae ndarekoi xee rami oendu va’erã anhetẽ rupi peẽ kuery re opena aguã.

21 Mba’eta amboae kuery ma ha’e kuery ae oipotaa rami ikuaixe, Cristo oipotaa rami e’ỹ.

22 Ha’e rã Timóteo ma peẽ voi peikuaa ae heko porã va’e oikoa, mba’eta ayvu porã mombe’ua rupi xerupive omba’eapo nguu pe rami.

23 Amondouka voi aguã rami aiko, xere mba’emo oiko va’e aikuaa vyve.

24 Senhor re ajerovia aikovy hare’ỹ re xee voi aju aguã.

25 Ha’e rami teĩ ajou porã peẽ kuerya py ambou ranhe aguã Epafrodito. Ha’e va’e ma xe-irmão, xereve omba’eapo ha’e onhea’ã va’ety. Ha’e va’e ma peẽ kuery pemondouka avi raka’e, aiko axy rã xepytyvõ aguã.

26 Ha’e ramo peẽ kuery ha’e javive penderexaxe ete oikovy, ha’e ipy’a eta rei guive, mba’eta imba’eaxya penduague ixupe omombe’ua rã oendu rire.

27 Anhetẽ imba’eaxy vy omano rai’i va’ekue, teĩ Nhanderuete omboaxy. Ha’e anho e’ỹ, xee voi xemboaxy avi, xeporiauve ju e’ỹ aguã.

28 Ha’e nunga rupi ajapurave tema ambou aguã, pexa ju vy perovy’a aguã, ha’e xee voi ndaxeporiau vaipavei aguã.

29 Ha’e ramo Senhor re vy pemovaẽ ke perovy’a ete reve, ha’e pemboete tema ha’e ramigua avakue ha’e javi.

30 Mba’eta Cristo pe omba’eapoa rupi omano rai’i va’ekue ndojeayvuveikue py, peẽ kuery naxepytyvõ reguavei rã xepytyvõ aguã.

3

Cristo re javy’a aguã re ijayvua

1 Ha’e gui xe-irmão kuery, pevy’a tema Senhor re. Ambopara ma voiague ramigua peteĩgue ju ambopara. Ha’e rami teĩ ndajou porã e’ỹi, mba’eta penemombaraeteve ’rã.* 3:1 Filipenses 2.18, 4.4

Anhetẽ rupi e’ỹ nhombo’e va’e kuery gui nhanheangu aguã re ijayvua

2 Penheangu ke jagua rami heko vai va’e kuery gui, mba’eta ha’eve’ỹa rami omba’eapo, ha’e anhetẽ rupi e’ỹ jopire omboi uka va’e.+ 3:2 “Jagua rami heko vai va’e” he’ia kuery ma nhombo’ea rupi “Judeu reko rami pendekuai ramo anho ’rã Nhanderuete pendereraa jepe” he’i rive va’e.

3 Ha’e rã nhande kuery ma opire omboi uka va’e ete nhandekuai, mba’eta Nhe’ẽ rupi nhamboete Nhanderuete, jarovy’a Cristo Jesus, ha’e rã to’o re ma ndajajeroviai va’e.

4 Ha’eve ’rãgue teĩ xee to’o re ajerovia aguã. Amongue va’e to’o re ojerovia aguã ha’eve va’e rire xee katuve ’rãgue,

5 mba’eta oito ára arekoa py xepire omboia va’ekue, Israel ramymino aiko, Benjamim kuery regua, hebreu kuery gui xetui’i va’ekue hebreu eterã. Fariseu regua aiko vy lei rupi anhea’ã va’ekue.

6 Anhea’ãve ete vy igreja kuery re apu’ã rei va’ekue. Lei guigua teko porã rupi aiko ramo xejou porã pavẽ karamboae.

7 Ha’e rami teĩ mba’emo xembovarearã areko va’ekue pe ma aỹ Cristo re vy “Ovare’ỹ va’e” ha’e.

8 Anhetẽ opa mba’e pe “Ovare’ỹ va’e” ha’e aỹ, mba’eta Cristo Jesus xe-Senhor aikuaa aguã ma pavẽ gui iporãve va’e. Hexe vy amokanhy ha’e nungakue ha’e javi, ha’e “Omombo pyrã” ha’e guive, hekovia Cristo aupity aguã,

9 ha’e hexe aĩ aguã. Ha’e rami vy teko porã aupity aguã, xee ae reko porã e’ỹ, neĩ lei guigua e’ỹ guive, ha’e rã Cristo re jajerovia vy jaupity va’erã. Ha’e nunga teko porã ma jajerovia ramo Nhanderuete ome’ẽ ’rã nhandevy.* 3:9 Romanos 3.21-26; Efésios 2.8,9

10 Ha’e rami vy Cristo aikuaa ete aguã, ha’e omanoague gui imboete jevyare po’akaa guive. Hexeve aiko axyxe avi, omanoague py guive aikoxe ha’e rami,

11 marã rami vy pa aupity avi aguã amanoague gui anhemboete ju aguã.

Yvate katy nhanerenoĩa re ijayvua

12 Xee ma “Aupitypa ma” nda’ei, neĩ “Opa mba’e py xereko porã” nda’ei guive. Ha’e rami teĩ anhea’ãve tema aupity aguã Cristo Jesus ojeupe guarã xejogua vy xerenonderã omoĩ va’ekue.

13 Irmão kuery, xee ma “Aupitypa ma” nda’ei, teĩ peteĩ’i rupi ma anhea’ã aikovy: Mba’emo xerakykue opyta va’e gui xerexarai vy anhea’ã tema xerenonderã oĩ va’e re anho.* 3:13 Hebreus 12.1-3

14 Anhea’ã tema xerenonderã oĩ va’e re, aupity aguã iporã va’e Nhanderuete ome’ẽ va’erã. Ha’e va’e ajopy aguã ae Cristo Jesus re vy yvate katy xerenoĩ.

15 Jajeroviaa rupi nhanembaraete va’e ma ha’e rami ae ’rã jaikuaa. Ha’e gui amboae rami ri peikuaa ramo ha’e nunga avi Nhanderuete oikuaa uka ’rã pẽvy.

16 Ha’e rami vy peteĩ-teĩ jaupity maague rupi tema nhandekuai.

Cristo kuruxu regua ayvu rovaigua kuery re ijayvua

17 Irmão kuery, peẽ avi ke xee aikoa rami tema pendekuai, ha’e ore rami ikuai va’e reko re guive peikuaa porã pota.

18 Mba’eta nhanembyte rupi heta ikuai Cristo kuruxu rovaigua kuery. Ha’e va’e kuery reko gui mbovykue rei e’ỹ xee romonheangu, ha’e aỹ xerexay reve ju xeayvu ha’e rami.

19 Ha’e kuery ma okanhy aguã rami ikuai, ombojerovia guyepy ae rive, ha’e oguerovy’a ogueroxĩ ’rã va’ekue, mba’emo kova’e yvy regua re anho nda’eveive vy.

20 Ha’e rã nhande kuery retã ma yva re oĩ, ha’e nharõ jaikovy nhandereraa jepea Senhor Jesus Cristo ha’e gui ou rã guarã.

21 Mba’eta ou vy ombopyaupa ’rã nhanderete ikangy va’e, guete hexakãmba va’e rami avi nhanemboete jevy vy. Opo’akaa rupi ’rã ha’e rami nhanemoingo, opa mba’e re ipo’aka va’e vy.

4

1 Ha’e nunga rupi irmão kuery xerembiayvu va’e, ha’e rami ae tema penembaraete Senhor re. Pendere xema’endu’a riae, mba’eta arovy’a va’e ha’e xembovy’aarã peiko.

Evódia ha’e Síntique pe ojerure, ha’e gui javy’a ha’e nhanhembo’e aguã re ijayvua

2 Evódia ha’e Síntique pe ajerure Senhor re vy peteĩ rami ju oikuaa aguã.

3 Ha’e gui ndee xeirũ anhetẽ va’e pe ma ajerure avi ha’e va’e kunhague reipytyvõ aguã, mba’eta xereve mokoĩve onhea’ã va’ekue ayvu porã mombe’ua rupi, Clemente ha’e xepytyvõa kuery mboae reve guive. Ha’e kuery rery oĩ ma kuaxia tekove oguereko va’e kuery rery oĩa re.

4 Pevy’a riae ke Senhor re. Peteĩgue ju aipoa’e: Pevy’a riae ke.

5 Pavẽ pe pexa uka ha’eve vai’i peikoa. Senhor mombyry e’ỹ oĩ.

6 Pendepy’a eta rei eme mba’eve re. Ha’e rami ’rãgue py, opa mba’e py Nhanderuete pe pejerure peikotevẽ va’e re. Penhembo’e ha’e pejerure tema perovy’a reve.

7 Ha’e ramo mby’a porã opa mba’e jaikuaa va’e gui iporãve va’e rupi Nhanderuete opena ’rã penekuraxõ ha’e pendepy’a re, Cristo Jesus re vy.

Nhandepy’a re mba’emo nhamoĩ aguã re ijayvua

8 Ha’e nunga rupi irmão kuery, pendepy’a re pemoĩ anhetẽ va’e ha’e javi, iporã va’e, ha’evea ramigua, iky’a e’ỹ va’e regua, nhombovy’a va’e ha’e ojou porãmby ha’e javi. Ha’e gui ojou porãmby, e’ỹ vy oguerovy’apy mboae oiko rã ha’e nunga re anho peikuaa pota.* 4:8 Romanos 12.1,2

9 Ha’e gui pejapo mba’emo xegui peikuaa, pejopy, pendu ha’e pexa va’ekue ramigua. Ha’e ramo Nhanderuete mby’a porã me’ẽa oiko ’rã pendereve.

Filipos pygua kuery re Paulo oguerovy’aague

10 Arovy’a ete Senhor, mba’eta peteĩgue ju pexa uka xepytyvõxea. Ha’e rami aguã pendu ae ma va’ekue, teĩ pexa uka aguã novaẽi teri va’ekue.

11 Xevy pe mba’emo oata ramo e’ỹ ha’e rami xeayvu, mba’eta oiko va’e py rei aikuaa avy’a aguã.

12 Aikuaa omo’yvyĩ’imby ha’e omboetevepy aiko aguã. Opa mba’e py, opa marãgua oiko va’e py avy’a kuaa, arekopaa py ha’e anhembyayia py, ajoupaa py ha’e xeporiaua py.

13 Opa mba’e aropo’aka ’rã xemombaraetea re vy.

14 Ha’e rami avi aiko axy rã peẽ kuery ha’evea rami xemoirũ uka.

15 Filipos pygua kuery, jypy’i ayvu porã pendu jave pendeyvy Macedônia gui aa ramo jipoi raka’e igreja mboae mba’emo ome’ẽa py xepytyvõ va’e, peẽ kuery anho’i e’ỹ vy. Ha’e rami peikuaa porã.

16 Mba’eta Tessalônica tetã py aĩa peve peteĩgue’i e’ỹ, mokoĩgue peraa uka raka’e aipota va’e oata e’ỹ aguã.

17 Ha’e rami vy “Peme’ẽve ke xevy” nda’ei, mba’eta xee aipota va’e ma peẽ ae pendejeupe guarã pejoupave aguã.

18 Mba’eta xee ajopypa ma, arekopa ramo mba’eve ndoatavei, mba’emo peẽ kuerya gui Epafrodito ogueru va’ekue xepo py omboaxapa rire. Ha’e nunga ma heakuã porã va’e rami oĩ Nhanderuete pe ome’ẽmby ojou porã va’erã, imbovy’aarã.

19 Ha’e nunga rupi Cristo Jesus re vy Xeruete ojou ukapa ’rã peikotevẽ va’e, guexakãa py oguerekopa ete va’e vy.

20 Nhanderuete tomboetea araka’eve rã peve. Amém.

Oxarura reve opaa py ijayvuague

21 Pemombe’u ke axaruraa iky’a e’ỹ va’e kuery Cristo Jesus re ikuai va’e ha’e javi pe. Irmão kuery xerevegua oxarura uka pẽvy.

22 Iky’a e’ỹ va’e kuery ha’e javi avi oxarura uka pẽvy, César ro pygua kuery voi.

23 Tove penenhe’ẽ py tapendu Senhor Jesus Cristo penemboaxya.