Tessalônica pygua kuery pe mokoĩguea Paulo ombopara va’ekue

Tessalônica pygua kuery pe mokoĩguea Paulo ombopara va’ekue

Kova’e kuaxia mokoĩguea ma Tessalônica tetã pygua Jesus remimbo’e kuery pe apóstolo Paulo ombopara va’ekue. Kuaxia jypy ombopara va’ekue ha’e kuery oexa teĩ ndoikuaai rei teri okuapy Senhor Jesus ou jevy aguã ára. Ha’e kuery va’e regua amongue “Ha’e va’e ára ovaẽ ma”, he’i, ha’e rã amboae kuery ma “Any va’eri ha’e va’e ára ovaẽ rai’i ma ramo aỹ gui ma nanhamba’eapovei ’rã” he’i okuapy, ndoikuaai rei vy.

Ha’e nunga rupi kova’e kuaxia ju apóstolo Paulo ombopara omombe’u porãve aguã Senhor ou jevy rã guarã. Aipoe’i: “Avave rei pe penhembotavy uka eme, mba’eta heta ojepe’a ma ramo mae ma ’rã hi’ára ovaẽ, ha’e ava heko vai ete va’e nhomokanhya ra’y ojekuaa ma ramo” (2.3). Paulo omombaraetea rupi guive ijayvu Jesus re ojeroviave aguã.

1

Oxarura reve ijayvu vy omboypyague

1 Xee Paulo ma Silvano ha’e Timóteo reve roxarura Tessalônica py Nhanderuete ha’e Senhor Jesus Cristo pegua igreja kuery pendekuai va’e pe.

2 Tove peẽ kuery tapendu penemboaxya ha’e mby’a porã Nhanderuete ha’e Senhor Jesus Cristo guigua.

Tessalônica pygua kuery re oguerovy’aague

3 Irmão kuery, peẽ kuery re roguerovy’a riae Nhanderuete. Ha’evea rami guive roguerovy’a, mba’eta opa mba’e py pejeroviave, ha’e peteĩ-teĩ pejoayvuve peovy.

4 Ha’e rami rã Nhanderuete pegua igreja kuery ikuaia rupi orema’endu’a porã peẽ kuery re, mba’eta roikuaa pejeroviaa py peĩ atãa, opa mba’e py pendekuai axy ha’e pejexavai teĩ.

5 Ha’e rami pendekuai ramo pavẽ oikuaa Nhanderuete ha’evea rami joguerekoa. Ha’e gui pendevy pe Nhanderuete “Xepo’akaa pyguarã roiporavo” he’i ’rã, ikáuxa ae pendekuai axy ramo.

6 Mba’eta anhetẽ ha’evea rami Nhanderuete omoingo axy ’rã penemoingo axyare kuery,

7 ha’e rã aỹ pendekuai axy va’e ma penemombytu’u avi ’rã orereve, yva gui Senhor Jesus opo’akaa oexa uka vy ojekuaa jave, ojeupegua anjo kuery reve.

8 Ha’e rami vy tata py ombopagapa ’rã Nhanderuete ndoikuaaxei ha’e Senhor Jesus regua ayvu porã rupi nda’ikuaixei va’ekue.

9 Ha’e kuery ikuai axy riae ’rã Senhor renonde ha’e ipo’akaa rexakãa gui mombyry oipe’aague py.

10 Ha’e va’e ára Jesus ou rã iky’a e’ỹ va’e kuery omboete ’rã, hexe ojerovia va’e ha’e javi ’rã oguerovy’a okuapy, peẽ kuery voi, mba’eta ayvu porã romombe’u rã perovia avi rire.

11 Ha’e nunga rupi ropytu’u e’ỹ re rojerure pendere, Nhanderuete ojeupe guarã ete penemoingo aguã, penerenoĩague rami ae. Tove opo’akaa rupi tomoingo joupe pejapo porãxea, ha’e pejeroviaa rupi mba’emo pejapoxea ha’e javi guive.

12 Ha’e rami rã peẽ kuery pendekuaia re Senhor Jesus Cristo rery omboetea aguã, ha’e hexe penemboetea avi aguã, Nhanderuete ha’e Senhor Jesus Cristo penemboaxya oexa uka rire.

2

Senhor ou ju aguã, ha’e ava heko vai ete va’e re ijayvua

1 Ha’e gui irmão kuery, xeayvu ta nhande-Senhor Jesus Cristo ou jevy ramo oĩa py nhano’õmba aguã re. Ha’e rami rã guarã romongeta.

2 Xapy’a rei amongue ijayvu vy “Senhor ára ovaẽ ma” he’i rã pendu teĩ penhemondyi eme, neĩ pepẽxa rei eme guive, “Nhe’ẽ guigua ayvu aendu” ’ea teĩ, ha’e’ỹ vy “Paulo kuery kuaxia para ombopara vy omombe’u” ’ea rã pendu teĩ ae ma.

3 Avave rei pe penhembotavy uka eme, mba’eta heta ojepe’a ma ramo mae ’rã hi’ára ovaẽ, ha’e ava heko vai ete va’e nhomokanhya ra’y ojekuaa ma ramo.

4 Ha’e va’e ma ivai ete reve opu’ã ’rã “Nhanderuete” ’epy va’e ha’e javi rovai, mba’emo ombojeroviapy ikuai va’e re. Ha’e rami vy Nhanderuete ramigua rive onhemoingo vy ixupegua henda iky’a e’ỹ va’e ropy ae ’rã oguapy.* 2:4 1 João 2.18,19

5 Napenema’endu’ai teve pendea py teri aiko vy amombe’u jepiague re?

6 Ha’e gui aỹ peikuaa avi mba’e pa ijokoarã oĩa, hi’ára py mae ma ojekuaa aguã.

Ava heko vai ete va’e rekorã re ijayvua

7 Ha’e rami avi aỹ guive voi heko vaia nhemi rupi ojapo oiny mba’emo. Ha’e rami teĩ ndojekuaa porãi teri, ijokoarã oĩ va’e oipe’aa e’ỹa ja.

8 Ha’e gui mae ma ’rã heko vai ete va’e ojekuaa. Ha’e va’e ma Senhor Jesus ou vy ojuka ’rã ojuru py oipeju vy rive. Opo’akaa oexa ukaa py omokanhy vyvoi ’rã.

9 Heko vai ete va’e ma Satanás po’akaa rupi ojekuaa vy ojapo ’rã opa marãgua hexa pyrã ha’e nhomondyipaarã, nhombotavyxe vy.

10 Opa marãgua teko vai py ombotavy ’rã okanhy ovy va’e kuery, ha’e kuery ojee nomoĩ rire anhetẽ va’e oendu pota aguã oo jepe aguã.* 2:10 Mateus 24.23-25; Apocalipse 13.1-10

11 Ha’e ramo Nhanderuete ombou ’rã imbotavyarã, apu rive oguerovia aguã.

12 Ha’e kuery ha’e javi ’rã ombopaga, anhetẽ va’e oguerovia ’rãgue py teko vai anho oguerovy’a rire.

Jarovy’a reve nhanembaraete aguã re ijayvua

13 Ha’e nunga rupi irmão kuery Senhor rembiayvu pendekuai va’e, ha’evea rami peẽ kuery re roguerovy’a riae Nhanderuete, mba’eta jypy’i guive pendeporavo raka’e Nhe’ẽ pendeky’a’o, ha’e ayvu anhetẽ va’e re pejerovia ramo peo jepe aguã.

14 Ha’e rami aguã ae ayvu porã romombe’u rã penerenoĩ raka’e, nhande-Senhor Jesus Cristo rexakãa peupity aguã.* 2:14 Romanos 8.28-30

15 Ha’e nunga rupi irmão kuery, peĩ atã ha’e pemoĩ porã oreayvu py ha’e kuaxia romboparaague py rombo’eague.

16 Ha’e nunga rupi peẽ kuery re rojerure nhande-Senhor Jesus Cristo ha’e Nhanderuete pe, mba’eta nhanderayvu vy nhanemboaxya rupi ome’ẽ mby’a guaxu marã e’ỹ ha’e iporã ete va’e nharõ aguã.

17 Tove tapenembopy’a guaxuve ha’e tapenemombaraeteve, iporã va’e pejapo ha’e iporã va’e re pendeayvua ha’e javi py.

3

Tessalônica pygua kuery Paulo re ojerure aguã re ijayvuague

1 Ha’e gui irmão kuery, pejerure avi orere, Senhor ayvu romombe’u rã oenduave ha’e oguerovy’aave tema aguã, peẽ kuerya rupi oikoa rami avi.

2 Pejerure roo jepe aguã avakue heko vai ha’e porayvu e’ỹ va’e gui, mba’eta pavẽ e’ỹ ojerovia.

3 Ha’e rami teĩ Senhor ma ojeroviapy. Ha’e vy penemombaraete ha’e pendere opena ’rã poromboeko vaia gui.

4 Ha’e rami avi Senhor re vy ore rojerovia peẽ kuery re, mba’eta roikuaa rojapo uka va’ekue pejapopa pekuapya, ha’e pejapo riaeve ’rã guive.

5 Tove Senhor pendepy’a re topena ixuguigua mborayvu ha’e Cristo re peĩ atãa rupi pendekuai aguã rami.

Ha’evea ramigua jajapo aguã re ijayvua

6 Irmão kuery, Senhor Jesus Cristo rery rupi aiporo’e: Penhemoirũve eme irmão ha’eve e’ỹa rami rei, rombo’eague rami e’ỹ ikuai va’e re.

7 Mba’eta peẽ ae voi peikuaa orekuaiague rami pendekuai aguã, mba’eta neĩ peteĩ henda py ndoroiko vaikue rei va’ekue peẽ kuerya rupi,

8 ndorokaru rivei guive. Ha’e rami ’rãgue py romba’eapoa rupi ronhea’ã ete va’ekue. Ara py ha’e pyávy romba’eapo va’ekue avave rei pe ronhemongaru uka rive e’ỹ aguã.

9 Ha’e rami avi ronhemongaru uka aguã nda’eve e’ỹi teĩ ha’e rami ndoroikoi va’ekue ore rami avi pendekuai aguã.

10 Mba’eta pendereve teri roiko vy aiporo’eague rami: “Nomba’eapoxei va’e tokaru eme.”

11 Mba’eta omombe’ua rã roendu peẽ kuerya rupi amongue omba’eapo e’ỹ vy ha’eve e’ỹa rami rei ikuaia. Joeko re rive tema oikuaa pota.

12 Ha’e rami ikuai va’e pe oreayvu, ha’e Senhor Jesus Cristo rery rupi romongeta ikuai porã’ia rupi omba’eapo vy okaru aguã ha’e kuery ae po py ojou va’ekue re.* 3:12 Efésios 4.28; 1 Tessalonicenses 4.9-12

13 Ha’e rã peẽ irmão kuery, pejepe’a eme iporã va’e pejapoa gui.

14 Xapy’a rei kova’e kuaxia re oreayvu oĩ va’e amongue noendu potai ’rã. Ha’e ramo peikuaa pota porã ke ha’e kuery re. Penhemoirũve eme oxĩmba aguã.

15 Ha’e rami teĩ ha’e kuery pe “Xerovaigua” peje eme, ha’e rã irmão pe rami ’rã pendeayvu.* 3:15 Mateus 18.15-20

16 Tove Senhor nhanemoingo porãa va’e ae tapenemoingo porã opa mba’e py. Senhor toiko peẽ kuery ha’e javi reve.

Oxarura reve opaa py ogueroayvu porãague

17 Axaruraa ma xee Paulo po py ae ambopara. Guĩ rami ae xekuaa ’rã ambopara va’e nhavõ re. Guĩ rami ae xee ambopara xerery.

18 Tove peẽ kuery ha’e javi tapendu nhande-Senhor Jesus Cristo penemboaxya.