Timóteo pe mokoĩguea Paulo ombopara va’ekue

Timóteo pe mokoĩguea Paulo ombopara va’ekue

Kova’e kuaxia mokoĩguea ma Timóteo peguarã apóstolo Paulo ogueraa uka va’ekue. Ixupe Paulo aipoe’i Jesus regua omombe’ua rupi okyje e’ỹ aguã, ojepe’a e’ỹ aguã guive.

Paulo guekorã re ae oexa’ã ojukaa voi aguã Jesus re ojeroviaa py. Ha’e rami teĩ ipy’a guaxu reve ojerovia tema. Ha’e vy aipoe’i: “Ovaẽ ma ouvy aa aguã ára. Iporã va’e re xee anhea’ã va’ekue, ajapopa ma xerembiaporã va’ekue, ha’e amombe’u porã jajerovia aguã regua. Aỹ ma heko porã va’e pegua coroa oĩ xevy pe oguereko katu pyre. Ha’e va’e ma Senhor ha’evea rami oikuaa pota va’e opaa ára ome’ẽ ’rã xevy. Xevy pe anho e’ỹ guive, oua ára peve oarõ ha’e oayvu okuapy va’e ha’e javi pe ’rã ome’ẽ”, he’i (4.6b-8).

Timóteo pe ijayvu omokyre’ỹa rupi, oiko axy teĩ nhombo’ea rupi tema oiko aguã gueko porãa oexa uka reve.

1

Oxarura reve ijayvu vy omboypyague

1 Xee Paulo ma Nhanderuete oipotaa rami vy apóstolo-rã Cristo Jesus xemoĩ va’ekue. Cristo Jesus re tekove oĩ va’e oikuaa uka aguã re ijayvuague rami xemoĩ.

2 Timóteo xera’y roayvu ete va’e, taxarura ndevy. Tove terendu Nhanderuete ha’e nhande-Senhor Jesus Cristo guigua mborayvu, nemboaxya ha’e mby’a porã guive.

Timóteo ojeroviaa re Paulo oguerovy’aague

3 Xeramoĩ kuery rami avi xee voi ambojerovia Nhanderuete xepy’a ky’a e’ỹa rupi, arovy’a guive, mba’eta ara py ha’e pyávy anhembo’e vy xema’endu’a riae ndere.

4 Nderexaya re xema’endu’a vy roexaxe ete ju, opa mba’e py avy’a aguã.

5 Xema’endu’a avi rejerovia etea re, mba’eta ndejaryi Lóide ranhe ha’e ramigua oĩ, ha’e gui ndexy Eunice ju. Ha’ekue rami avi xee aikuaa ndere voi oĩa.* 1:5 Atos 16.1,2

Nhanhea’ã, nhanembaraete ha’e jajerovia ete aguã re ijayvua

6 Ha’e nunga rupi romongeta nerembiaporã ome’ẽ mbyre rupi renhea’ãve ju aguã re. Ha’e va’e ma ndeapyte re xepo amoĩ jave Nhanderuete ome’ẽ va’ekue.

7 Mba’eta nhanemongyjearã e’ỹ nhandere Nhanderuete omoĩ Onhe’ẽ, ha’e rã nhanembaraete, nhandeporayvu ha’e jajejokoa rupi nhandekuai aguã.* 1:7 1 Timóteo 4.12-16

8 Ha’e nunga rupi exĩ eme Senhor regua remombe’u aguã, ikáuxa nhuã py xee aĩ teĩ. Ha’e rami ’rãgue py Nhanderuete po’akaa rupi enhemoingo axy uka avi xereve ayvu porã remombe’ua py.

9 Mba’eta nhandereraa jepe vy iky’a e’ỹ va’e ojeupe guarã nhanerenoĩ raka’e. Nhande ae nhanhea’ãa re e’ỹ guive. Ha’e rami ’rãgue py ha’e ae oipotaa rami vy nhanemboaxy raka’e ára ijypy e’ỹ mbove voi, ha’e onhembopy’aague rami vy nhanemoĩ Cristo Jesus re.

10 Ha’e gui aỹ mae ma oikuaa uka nhanemboaxya, Cristo Jesus Nhandereraa jepearã ojekuaa py. Mba’eta ha’e va’e ma manoa ombovaipa vy tekove marã e’ỹ oikuaa uka ayvu porã rupi.

11 Ha’e va’e amombe’u aikovy aguã xemoĩ apóstolo ha’e nhombo’earã.

12 Ha’e nunga rupi ae nami aiko axy. Ha’e rami teĩ xee naxĩ, mba’eta aikuaa mava’e re pa ajeroviaa, aikuaa porã guive ipo’akapa va’e vy ipo py xerekove amboaxa va’ekue re opena ’rãa, opaa ára peve guarã.

13 Enhombo’e tema ayvu amombe’u rã rendu va’ekue rupi, exa uka guive rejeroviaa ha’e mborayvu Cristo Jesus re oĩ va’e.

14 Nhe’ẽ Ky’a E’ỹ nhandere oĩ va’e po’akaa rupi epena tema iporã va’e ndepo py opena uka pyre re.

Apóstolo Paulo nhuã py oĩa, ha’e irũ kuery ikuaia re ijayvuague

15 Xeirũ kuery Ásia pygua ojepe’apa xegui, ndee reikuaa ma. Ha’e va’e kuery regua ma Fígelo ha’e Hermógenes.* 1:15 2 Timóteo 4.16-18

16 Ha’e rã Onesíforo ha’e hoo pygua kuery ma Senhor tomboaxy, mba’eta mboapykue rei e’ỹ xembopy’a guaxu, ha’e nhuã py aĩa oendu teĩ peteĩgueve ma naxereroxĩ.

17 Ha’e rami ’rãgue py Roma tetã py ovaẽ vy xereka raka’e xejou peve.

18 Ha’e ramo tove opaa ára py Senhor tomboaxy. Xegui ndee reikuaa porãve ha’e kuery xepytyvõ jepiague Éfeso tetã py.

2

Cristo re jajeroviaa rupi vy nhanhemoingo axy uka aguã re ijayvua

1 Ha’e gui ndee xera’y, nembaraeteve tema Nhanderuete nemboaxya Cristo Jesus re oĩ va’e re.

2 Heta oendua py xee anhombo’e rã renduague rami avi ndee ju embo’e ojeroviapy kuery, amboae kuery mbo’earã.

3 Cristo Jesus pegua xondaro ojeroviapy va’e reiko vy enhemoingo axy uka avi ke xereve.

4 Ha’e gui peteĩve xondaro ndoikoi ’rã amboae nunga re openaa rupi, nguvixa hery moĩare ombovy’a aguã.

5 Ha’e rami ae avi ouga va’e kuery voi ha’evea rami ouga e’ỹ rã peteĩve ndoguerovy’aai ’rã.

6 Oma’etỹa rupi onhea’ã va’ekue voi ha’eve ha’e ranhe ijaju va’e ho’u aguã.

7 Eikuaa pota ke xeayvua re, mba’eta Senhor oikuaa uka porãmba ’rã ndevy.

8 Nema’endu’a tema Jesus Cristo rekokue re, mba’eta Davi ramymino oiko, ha’e omanoague gui onhemboete ju raka’e, ayvu porã amombe’u aikovya rami vy.

9 Ha’e va’e káuxa ae xemoingo axya nhuã py heko vai va’e rami. Ha’e rã Nhanderuete ayvu ma ndojoko kuaai.

10 Ha’e nunga rupi opa marãgua aropo’aka oiporavo pyre kuery re vy, ha’e kuery voi oupity aguã Cristo Jesus nhandereraa jepea ha’e hexakãa imarã e’ỹ va’e.

11 Pova’e ayvu ma jarovia ete va’erã:

Hexeve nhamano rire hexeve avi ’rã jaikove ju.

12 Mba’emo jaropo’akapa rire

hexeve avi ’rã nhaĩ huvixarã.

Ha’e rã ixupegua rami e’ỹ ri nhanhemombe’u rire

ha’e ju ’rã nanhanemombe’ui.* 2:12 Mateus 10.32,33

13 Ojeroviapy e’ỹ jaiko ramo

ha’e ma ojeroviapy ae ’rã oiko,

mba’eta ndaexarai ’rã ojegui ae.

Amboae rami rei nhombo’e ha’e ojerovia merami rive va’e omongeta aguã re ijayvuague

14 Enhomoma’endu’a ke ha’e nunga re. Nhanderuete renonde ke ndeayvu pavẽ pe, ha’e kuery joguero’a rei e’ỹ aguã ayvu mba’everã ovare’ỹ va’e py, mba’eta ha’e nunga ma opa marã ’rã omoingo hendua kuery.

15 Enhea’ã tema rexĩmba rei e’ỹ re Nhanderuete pe rejexa uka aguã omba’eapo va’e ojou porã va’erã, ayvu anhetẽ ete va’e ha’evea rami remombe’u rire.

16 Ha’e rã ayvuxe iporã e’ỹ va’e ma endu rive, mba’eta ha’e rami ijayvu va’e heko vaive ’rã oje’oivy.

17 Ha’e kuery ijayvua ma nhomokanhy tema ’rã heravy, mba’eaxy vaikue nhandero’o omou’ũ va’e rami avi. Ha’e va’e kuery regua ma Himeneu ha’e Fileto.

18 Ha’e va’e kuery ojepe’a ma anhetẽ va’e gui, mba’eta nhombo’e teĩ nanhanhemboete jevyvei ’rãa rami. Ha’e rami vy joapo ndojeroviavei aguã rami.

19 Ha’e rami teĩ oo ytarã Nhanderuete omoĩ va’ekue ma oĩ atã. Ha’e va’e re ma po rami oĩ ikuaa ukaarã: “Senhor oikuaa ae ojeupegua kuery” he’ia va’e. Ha’e gui amboae ju “Senhor rery rupi ikuai va’e tojepe’a teko vai gui”, he’i avi.

20 Ha’e rami avi oo tuvixakueve ikuai va’e py oĩ ’rã mba’emo ryru ouro ha’e prata guigua anho e’ỹ, oĩ avi ’rã yvyra ha’e yapo guigua. Iporãgueve ma mba’emo porã ryrurã oĩ, ha’e rã amboae ma oiporu rive pyrã oĩ.

21 Ha’e rami ae avi nhande voi opa marã rei nhandekuaiague gui jajeky’a’o vy mba’emo porã ryrurã rami ’rã jaiko, iky’a e’ỹ va’erã omboaxa pyre ija oiporu va’erã rami, iporã va’e ha’e javi jajapo aguã rami nhandeapo rire.

22 Ha’e nunga rupi eiko eme kunumigue opa marã ikuaixea rami. Teko porã rupi enhea’ã, rejeroviaa, ndeporayvu, ha’e peteĩ rami pendekuaia rupi, ipy’a ky’a e’ỹ re Senhor pe ojapukai va’e kuery reve.

23 Endu rive amongue ijayvuxe rã ovare’ỹ va’e re hi’arandu e’ỹa rupi, mba’eta ha’e nunga gui joguero’apa rei ’rã, reikuaa ma avi.

24 Mba’eta Senhor rembiguai kuery ma nda’evei joguero’a rei aguã. Ha’e rami ’rãgue py ijayvu porã’i ’rã pavẽ reve, ha’e ivai rei e’ỹ re nhombo’e kuaa ’rã guive.

25 Ha’e kuery re amongue opu’ã rei ramo omongeta porã’i ’rã, mba’eta xapy’a rei ha’e kuery pe voi Nhanderuete ome’ẽ ’rã ojeko rerova vy anhetẽ va’e oikuaa nho aguã,

26 ha’e rami vy hi’arandu ju vy anha pe onhembo’a ukaague gui oo jepe aguã, ixupe ojerereko uka rire teĩ oipotaa rami ikuai aguã.* 2:26 1 Pedro 3.14-16

3

Opaa ára opa marã rei ikuai ’rãa re ijayvua

1 Eikuaa pota ke pova’e re: Opaa ára py ou ’rã ikuai axya ete aguã.* 3:1 Mateus 24.9-13; 1 Timóteo 4.1-5; 2 Pedro 2.1-3; Judas 3-21

2 Mba’eta avakue ikuai va’e ojejou porã rei ’rã, peráta re anho ’rã nda’eveive, ojee rive ’rã ojerovia, onhemboyvate rei ’rã, ijayvu vaikue-ikue ’rã, nguu kuery nonhe’ẽ renduvei ’rã, ndajoguerovy’axevei ’rã, Nhanderuete nomboetevei ’rã,

3 nda’iporayvuvei ’rã, nanhomboaxy kuaavei ’rã, joe ijayvu rei ’rã, ndojejoko kuaavei ’rã, ojerovia rei ’rã, iporã va’e rovai ’rã ikuai,

4 nhombo’a uka rive ’rã, o’arandua rupi e’ỹ ’rã ikuai, onhembotuvixa rei ’rã, ha’e kuery ae oipotaa rami ’rã ikuaixe, Nhanderuete pe ikuai ’rãgue py,

5 Nhanderuete pe merami ikuai va’eri ixupe “Ipo’aka va’e’ỹ” he’i rive ’rã. Ejepe’a ke ha’e kuery gui voi.

6 Ha’e kuery va’e regua ma joo rupi ovaẽ vy ombotavy ’rã kunhague ikangykueve ojejavypa va’e, opa marã rei oikoxea rami rive ikuai va’e.

7 Ha’e kuery ma mba’emo re onhembo’e uka riae teĩ ndoupityi ’rã anhetẽ va’e oikuaa ete aguã.

8 Moisés re Janes ha’e Jambres opu’ã reiague rami avi ha’e kuery voi anhetẽ va’e re opu’ã rei teĩ. Ha’e kuery opa marã rei nai’arandui, ha’e ndojeroviavei vy ojou vai pyrã ikuai.

9 Ha’e rami teĩ ha’e kuery nda’ikuai riaei ’rã ha’e rami, mba’eta pavẽ oikuaa ’rã hi’arandu e’ỹa, Moisés rovaigua kuery re oikoague rami avi.

Timóteo anhetẽ va’e re oĩ atã aguã re Paulo ijayvuague

10 Ha’e rã ndee ma reikuaa ae ma anhombo’e aikovya, xereko, anhembopy’aa, ajeroviaa, mba’emo aropo’akapaa, xeporayvua, aĩ atãa,

11 xemoingo axya ha’e ajexavaia guive, mba’eta ha’e ramigua ma Antioquia, Icônio ha’e Listra tetã py oiko xere. Opa marãgua teko axy aropo’aka va’ekue. Ha’e rami teĩ ha’e nunga ha’e javi gui Senhor xereraa jepe.* 3:11 Atos 13.14–14.22

12 Ha’e gui Cristo Jesus pe oikoxe va’e ha’e javi ’rã omoingo axya rei.

13 Ha’e rã heko vai ha’e heko porã merami rive va’e ma heko vaive ’rã oje’oivy, nhombotavy ha’e onhembotavy ukaa rupi anho.

Nhanderuete ayvu anhetẽ ete ha’e ha’evea re ijayvua

14 Ha’e rã ndee ma eĩ atã tema mba’emo reikuaa ha’e rerovia va’e re. Nema’endu’a ke ha’e nunga re mava’e pa nembo’eague re.

15 Mba’eta nekyrĩ reve reikuaa ae ma ipara iky’a e’ỹ va’e. Ha’e va’e rupi vy reupity ne’arandurã Cristo Jesus re rejerovia vy reo jepe aguã.

16 Ha’e va’e ipara va’e ma Nhanderuete guigua meme, ha’e rami vy ha’eve nhanhombo’e aguã, nhanhomongeta, nhanhomo’arandu, ha’e teko porã rupi nhanhomoingo aguã,

17 Nhanderuete remimbo’e kuery opa mba’e py hi’arandu vy iporã va’e ha’e javi ojapo kuaa aguã.* 3:17 Romanos 15.4; 2 Pedro 1.20,21

4

Ayvu porã nhamombe’ua rupi nhanhea’ã aguã re ijayvua

1 Nhanderuete ha’e Cristo Jesus renonde xee romongeta. Ha’e va’e ma ojekuaa ju vy oikuaa pota ’rã oikove va’e ha’e omano va’ekue ikuaiague re.

2 Emombe’u tema ayvu porã. Ha’e va’e rupi enhea’ã katu ha’eve jave, e’ỹ vy haxy teĩ. Joupe ndeayvu, enhomo’arandu ha’e enhomongeta ndevai rei e’ỹ re renhombo’ea ha’e javi py.* 4:2 Colossenses 4.5,6

3 Mba’eta ovaẽ ’rã ha’evea rami nhanhombo’e teĩ ndojapyxakaavei aguã ára. Ha’e rami ’rãgue py ojou ’rã ha’e kuery ae oipotaa rami ombo’e va’erã, oapyxa remo rive oikaraĩ va’e rami.

4 Ha’e rami vy noenduxevei ’rã anhetẽ va’e, ayvu rive re anho ojapyxakave vy.

5 Ha’e rã ndee ma eiko kuaa pota opa mba’e py. Nemoingo axya rã eropo’aka, ayvu porã remombe’ua rupi tema eiko, ejapopa ete nerembiaporã va’e.

Apóstolo Paulo omano taa re ijayvuague

6 Ha’e gui xee ma xeruguy omoẽa ta ma mymba ome’ẽmby rami. Ovaẽ ma ouvy aa aguã ára.

7 Iporã va’e re xee anhea’ã va’ekue, ajapopa ma xerembiaporã va’ekue, ha’e amombe’u porã jajerovia aguã regua.* 4:7 Atos 20.17-24

8 Aỹ ma heko porã va’e pegua coroa oĩ xevy pe oguereko katu pyre. Ha’e va’e ma Senhor ha’evea rami oikuaa pota va’e opaa ára ome’ẽ ’rã xevy. Xevy pe anho e’ỹ guive, oua ára peve oarõ ha’e oayvu okuapy va’e ha’e javi pe ’rã ome’ẽ.* 4:8 1 Coríntios 9.25; Tiago 1.12; 1 Pedro 5.4; Apocalipse 2.10

Avakue apóstolo oejapaague, ha’e rã Nhanderuete ndoejaia re ijayvuague

9 Eju voi pota ke xea py.

10 Mba’eta Demas ma aỹ mba’emo oĩ va’e re nda’eveive vy xereja. Tessalônica tetã katy ojepe’a ovy. Crescente ma Galácia katy, ha’e rã Tito ma Dalmácia katy oo.

11 Lucas anho oiko teri xereve. Ejou ke Marcos, ha’e vy eru, mba’eta ha’e ma xepytyvõ ’rã amba’eapoa rupi.

12 Ha’e gui Tíquico ma Éfeso tetã katy amondouka va’ekue.

13 Reju vy ke eru avi Trôade py capa aeja va’ekue, Carpo ro py. Eru avi kuaxia para, aipotave va’e ma ipire guigua.

14 Ferro re omba’eapo va’ety Alexandre ma ojapo vai ete xevy. Ha’e ramo Senhor ombopaga ’rã ojapoague re.

15 Ndee voi enheangu avi ixugui, mba’eta oreayvu rã orere opu’ã rei va’ekue.

16 Jypy’i xemboayvua jave avave rei naxepytyvõai. Ha’e rami ’rãgue py pavẽ rei xereja karamboae. Ha’e ramiague re tombopagaa eme.

17 Ha’e rã Senhor ma xereve oiko vy xemombaraete, ayvu amombe’uve ju rã amboae regua kuery oendupa aguã. Ha’e rami aguã xereraa jepe karamboae guary juru gui.

18 Ha’e rami ae avi Senhor xereraa jepe ’rã xevy ojapo vaixe va’e ha’e javi gui, ha’e opo’akaa py xereraa jepe ’rã yva re. Ixupe toporaeia aỹ ha’e araka’e rã peve. Amém.

Oxarura reve opaa py ogueroayvu porãague

19 Emombe’u ke xema’endu’aa Prisca ha’e Áqüila pe, Onesíforo ro pygua kuery pe guive.

20 Erasto ma Corinto tetã py opyta. Ha’e rã Trófimo ma Mileto py aeja karamboae imba’eaxy rã.

21 Eju voi ke yro’y ovaẽ e’ỹ mbove. Ndevy oxarura uka va’e ma Êubulo, Lino, Cláudia ha’e irmão kuery ha’e javive.

22 Tove Senhor toiko nenhe’ẽ reve. Tove peẽ kuery tapendu penemboaxya.