Naum ayvu oĩa

Naum ayvu oĩa

Profeta Naum oiko jave ma Assíria pygua kuery omongyje rei okuapy Judá kuery. Ha’e kuery ma nhomboaxy va’e’ỹ ha’e ipo’akapave va’e ikuai, oitypaxe guive Judá kuery. Mava’e ’rã tu ojoko Judá kuery omomba e’ỹ aguã? Naum ombovai: “Senhor Nhanderuete ma nda’evei etea ha’e opoxya oexa uka va’e. Opoxya rupi nhombopaga ’rã opa mba’e py. Ngovaigua kuery pe Senhor ipoxy vy ombopaga ’rã ija’e e’ỹ va’e. ... Senhor ipoxy rã mava’e ’rã tu ogueropo’aka kuaa? Mava’e tu oikoveve ’rã opoxy etea oexa uka va’e renonde? Mba’eta ipoxya ma tata rami ’rã ou, itaova ikuai va’e omboa’ypa ’rã guive” (1.2,6).

Ha’e rã Nhanderuete pegua kuery pe ma aipoe’i: “Senhor ma poroayvu va’e. Jajexavaia ára ma nhanhemi aguã oiko, mba’eta oikuaa hexe onhemi va’e kuery ha’e javi”, he’i (1.7). Ha’e nunga rupi mba’emo oiko teĩ jarovy’a ’rã Nhanderuete nhandere openaa.

1

Nhanderuete poxya ha’e nhomboaxya re ijayvua

1 Nínive tetã pygua kuery rovai ayvu oĩa.+ 1:1 Nínive tetã ma Assíria yvy regua tuvixave va’e. Ha’e katy Nhanderuete omondouka Jonas ojeko rerova aguã regua omombe’u aguã. Ha’e kuery ojeko rerova va’eri ha’ekue rami ae ikuai, nanhomboaxyi vy amboae regua omokanhymbaa rupi. Kova’e kuaxia para re oĩ Elcos pygua Naum pe oexa uka pyre.

2 Senhor Nhanderuete ma nda’evei etea ha’e opoxya oexa uka va’e. Opoxya rupi nhombopaga ’rã opa mba’e py. Ngovaigua kuery pe Senhor ipoxy vy ombopaga ’rã ija’e e’ỹ va’e.

3 Senhor ma nda’ivai ma rei ’rã va’eri ipo’akapa va’e vy nomboeko porãi ’rã heko vai va’e. Yvytu jere ha’e yvytu atãa rupi Senhor oguata va’e, ha’e arai re opyrõ ’rã yvy ku’i rupi rami.

4 Ye’ẽ pe ijayvu vy omboypa, yakã ikuai va’e voi omboypa kuaa va’e. Ha’e ramo Basã ha’e Carmelo yvy rupi ipirupa. Líbano yvy re yvoty ikuai va’e voi ixorĩmba ’rã.

5 Henonde ma yvyty ikuai va’e oryryipa, yvy’ã ikuai va’e voi okanhymba. Henonde rupi yvy opu’ã ’rã ho’amy, yvy ha’e javi, ha’e yvy re ikuai va’e voi.

6 Senhor ipoxy rã mava’e ’rã tu ogueropo’aka kuaa? Mava’e tu oikoveve ’rã opoxy etea oexa uka va’e renonde? Mba’eta ipoxya ma tata rami ’rã ou, itaova ikuai va’e omboa’ypa ’rã guive.

7 Senhor ma poroayvu va’e. Jajexavaia ára ma nhanhemi aguã oiko, mba’eta oikuaa hexe onhemi va’e kuery ha’e javi.

8 Ha’e rã Nínive tetã ma Senhor omomba vyvoi ’rã, yy tuvixa va’e oua rami. Ngovaigua kuery oakykue monha ’rã pytũ rupi.

9 Mba’exa tu penhembopy’a pekuapy Senhor rovai? Ha’e ae ’rã penemomba vyvoi. Penembojexavaiarã ou vy peteĩgue’i pyve penemokanhymba ’rã.

10 Mba’eta peẽ kuery ma juuty mbyte py penhemimba, ha’e oka’u va’e rami vinho pendejee penhoẽmba teĩ penemokanhymba ’rã mba’emo pirekue okaia rami.

11 Nínive tetã pygua kuery, pendea gui peteĩ oo Senhor rovai onhembopy’a va’e, ha’eve’ỹa rami nhomongeta va’e.

12 Po rami Senhor ijayvu:

— Penembaraete ha’e pendereta teĩ penemombaa ’rã. Ha’e rami vy pekanhymba ’rã. Xee ae ’rã rombojexavai, ha’e gui ma norombojexavaivei ’rã.

13 Ha’e gui peẽ Judá kuery, pende’áry gui ma amopẽmba ’rã ha’e kuery canga omoĩ va’ekue. Amondopa ’rã ixã pendejokuaague.

14 Ha’e rã peẽ Assíria pygua kuery, Senhor ijayvuague rami vy nda’ipoavei ’rã peneramymino kuery penderery rupi oenoĩ mbyrã. Penderuete ramigua kuery pegua oo gui ma amomba ’rã ta’angaa ikuai va’e, mba’emo ryku guigua guive. Pendereko vai ramo ajapo ’rã yvykua py penenhonoa aguã rami. — he’i.

15 Ne’exa, yvyty áry rupi ou oiny ayvu porã mombe’ua, pendekuai porã aguã regua omombe’u va’erã. Ha’e nunga rupi Judá kuery, pejapo ju ngaru, ha’e pejapo penhemboayvuague, mba’eta pendea py avakue heko vai va’e ndouvei ma ’rã. Ha’e va’e kuery ma omokanhymbaa ae ma.

2

Nínive tetã ojokoa vy ipo’akaa ete aguã re ijayvuague

1 Nínive tetã pygua kuery, ou ma oiny penemokanhyarã. Penhangareko oo ikorapa va’e re, pearõ tape, pemombaraete pendekupe, pemono’õmba pendexondaro kuery teĩ.+ 2:1 Apy ma Nhanderuete omombe’u uka ma voi Nínive tetã re hovaigua kuery opu’ã okuapy ’rãa.

2 (Ha’e rami avi Senhor omoĩmba ju ’rã Jacó kuery po’akaa, Israel kuery po’akaa omoĩ ju ’rãa rami ae avi, imba’e rei-rei oguereko va’ekue oipe’apaa ha’e uva’y ikuai va’ekue ombovaipaa rire teĩ.)

3 Nínive pygua kuery va’e regua imbaraetekueve ma oguereko hu’y jokoa pytã va’e, avakue ipy’a guaxukueve ma pytã va’e py ’rã onhemonde, karóxa oguereko katupa ára py aço oĩ va’e overapa, hu’y guaxu voi overa rei va’e.

4 Tape ikuai va’e rupi karóxa oaxa-axa va’e ma oo atã, ha’e tetã mbyte rupi joaxa-axa ’rã inhakuã reve. Tataendy rami ’rã onha, overa va’e rami.

5 Ha’e pygua yvatekueve oenoĩ ukapaa va’eri ha’e kuery onhepyxangapa ’rã ouvy tape rupi. Tetã kora yvýry ovaẽ aguã ojapura jogueravy teĩ nhovaexĩ ’rã ngovaigua kuery ojerovia rei ha’e hembiporupa va’e reve.

6 Yakã jokoa ikuai va’e oipe’aa rã ombovaipa huvixa ro.

7 Nínive tetã ma huvixa kunha rami opyta va’ekue ri ijayvuague rami vy ixugui oipe’apaa mba’emo, ha’e pygua kuery escravo-rã ogueraapaa guive. Ha’e ramo hembiguai kunhataĩgue apykaxu rami ojae’o okuapy opexo re oipete-pete reve.

8 Nínive tetã ma oiko ypy guive yy omboty pyre rami ae tema oĩ va’ekue ri aỹ ma okanhymba ma ovy. Ojapukai reve “Pepyta! Pepyta!” ’ea teĩ mava’eve ndojevyai.

9 Ha’e gui “Peipe’a na prata ha’e ouro oĩ va’e, mba’eta mba’emo omoĩ porã mbyre ndogueraapaai teri. Oĩ reta teri opa mba’e oipotapy”, ’ea.

10 Ha’e gui ma “Aikore! Mba’eve noĩvei ma, ivaipa va’e anho, ombovaipaa ma!” ’ea. Ha’e rami vy ha’e kuery py’a hykupa, henapy’ã ryryipa rei guive, pavẽ ryepy rupi ojexavaia anho oendu, ha’e javi rova xiĩguepa rei guive.

11 Mamo tu oĩ aỹ guary kuery kua ha’e ta’y’i kuery okaruaty? Mba’eta ha’e va’e rupi guary oiko-ikoaty, guary kunha ta’y’i reve mava’eve omondyi e’ỹ re oiko va’ekue.+ 2:11 Nínive tetã pygua huvixa kuery pe ma “Guary kuery” ’ea raka’e.

12 Guary ojuka reta va’ekue gua’y kue’iry ho’u va’erã, guaĩ py ojuka va’ekue guary kunha pe omboja’o va’erã. Itakua oĩaty omonyẽmba va’ekue ojuka va’ekue-’ekue re’õgue, xo’o anho ikua rupi oĩ va’ekue.

13 Senhor ixondaro reta va’e aipoe’i:

— Ne’exa, xee ma nderovai aiko. Ha’e rami vy aapypa ’rã ndekaróxa hataxĩ reta reve, kyxe py ajuka ukapa ’rã ndera’y kue’iry, ha’e ndeyvy gui aipe’a ukapa ’rã nerembia. Ha’e ramo noenduavei ma ’rã ndeayvu reraa kuery — he’i.

3

Nínive tetã ombovaipaa aguã re ijayvuague

1 Nda’evei ete ’rã tetã jouguy moẽa anho ikuaia va’e pe. Ijapua ha’e mondaa tynyẽ va’e, ha’e mba’emo oipe’aague oĩ riaea!

2 Pendu ke: vaka pi revovo, karóxa ruéra ryapu, kavaju ou nhendua, ha’e karóxa oaxa nhendu va’e.

3 Ne’exa, kavaju árygua kuery ogueronha atã, kyxe hexakãmba, hu’y guaxu overapa, oikutu pyre heta ikuai, manogueaty, manogue opa e’ỹ va’e. Omanogue ikuai va’e re onhepyxangapaa rive.

4 Ha’e nunga ha’e javi ma kunha tavy reia iporã va’e káuxa. Ha’e va’e ma mba’evyky ja avi. Ovende amboae regua otavya py, oo pygua kuery ovende avi omba’evykya py.+ 3:4 Nínive tetã pe ae “Kunha tavy reia” he’i profeta.

5 Senhor ixondaro reta va’e aipoe’i:

— Ne’exa, xee aiko nderovai. Aupi ’rã ndetupyja hapy gui nderova áry peve. Ha’e rami vy amboae regua kuery pe aexa uka ’rã ndepire reia, ha’e tetã ikuai va’e pe aexa uka ’rã rexĩa.

6 Nde’áry amombo ’rã ha’eve’ỹ va’e, rombojaru rei ’rã, ha’e roeja ’rã pavẽ rembiexarã.

7 Ha’e ramo nderexaa kuery onhamba ’rã ndegui. Ha’e vy aipoe’i ’rã: “Nínive tetã ivaipa ma. Mava’e tu omboaxy ’rã? Magui tu ajou ’rã heronhemboaxyarã?” he’i ’rã.

8 Nínive tetã, ndee teve Nô-Amom gui ha’eveve va’e? Mba’eta ha’e va’e tetã ma Nilo yakã ha’e yy omboty pyre mbyte py oĩ va’ekue. Jovaive rupi yy oĩ. Ha’e rami vy tetã kora ’rãgue py ye’ẽ oĩ va’ekue hovaigua jokoarã.+ 3:8 Nô-Amom ma tetã guaxu Egito yvy re oĩ va’ekue ri Assíria pygua kuery ombovaipa raka’e.

9 Etiópia ha’e Egito yvy pygua opa mba’e py oipytyvõ aguã rami ikuai va’ekue. Pute ha’e Líbia yvy pygua voi ipytyvõarã ikuai avi va’ekue.

10 Ha’e rami teĩ ogueraapaa raka’e escravo-rã. Ta’y kuery voi ojukapa tape ojerea ikuai va’e rupi. Yvatekueve re oexaa okuapy xortea, ha’e ipo’akakueve voi ombo’apaa corrente py ojokua reve.

11 Ha’e rami ae avi Nínive tetã, ndee voi neakanhy vy renhemi ’rã. Ndee reka avi ’rã nderovaigua kuery gui renhemi aguã.

12 Ndea py oo ikorapa va’e ha’e javi ma ára pyau jave figo’a rami rive opyta. Mba’eta ombovavaa ramo rive ho’apa ’rã hi’uxea kuery juru py.

13 Ne’exa, ndea py xondaro kuery ikuai va’e ma kunhague rami meme opyta. Ndeyvy rupi tetã kora rokẽ ikuai va’e ojepe’apa ’rã nderovaigua kuery oikepa aguã, okẽ jokoa okaipa rire.

14 Penoẽ yy peneretã ojokoa jave guarã, pemombaraeteve pendero ikorapa va’e. Tapeo yapo py, pepyrõ yapo hapomo rei re, yvy jykue ombojo’aague pemoatyrõ aguã.

15 Ha’e rami teĩ penemombaa ’rã tata py, kyxe py guive pendejukaa ’rã. Tuku rami ’rã penemokanhymba. Tuku rami pendereta, tuku-karu gui penderetave teĩ,

16 jaxy-tata yva re ikuai va’e gui mba’emo vendea kuery pereko va’e hetave teĩ tuku-karu oike ’rã pendea py, ha’e gui oẽ ju ’rã oveve reve.

17 Penderegua yvatekueve ma tuku rami ikuai, ha’e pendea py joe opena va’e kuery ma tuku tuvixakueve rami, mba’eta yro’y jave py onhemi ’rã oo mbotya re, va’eri kuaray yvate’i ramo ovevepa ’rã oje’oivy. Ha’e ramo ndoikuaavei ’rã ooague.

18 Ndee Assíria pygua huvixave, ndevygua joe opena va’e kuery okepa okuapy, yvatekueve voi. Ndevygua kuery oaĩmba ma yvy’ã ikuai va’e katy, ha’e ndoikoi imono’õ jevyarã.

19 Ndeai pegua moã ma ndoikoi, okuera e’ỹ va’erã ae. Nderekokue oendu va’e kuery ojepopetepa ’rã nderovai. Mba’eta ha’e javi regua re rembou va’ekue imoingo axyarã.